text: Начало Еко Резервати и защитени местности Природен парк Врачански Балкан
  публикувано на 14.06.2012, 15:57 Автор: Жечка Трифонова
  В западната част на Стара планина, в околностите на град Враца се простира величественият Врачански Балкан. И макар да са част от Стара планина, горскит и планински масиви тук ще ви предложат много по-различни усещания и преживявания от тези в други части на планината.
  През 1989 г. е създаден и природен парк "Врачански Балкан", който днес е вторият по големина в страната след природен парк "Странджа". Простира се на площ от 28 844 хектара, а на територията му се намират някои от най-прочутите природни забележителности – пещера "Леденика", "Ритлите" и Лакатнишките скали.
  На територията на парка се намира резерват "Врачански карст" и още няколко защитени местности, които има международно значение за опазването на карстовия терен с разнообразни геоморфоложки образувания, пещерна фауна и растителни видове.
  Но въпреки че е защитена територия, паркът е прекрасно място за практикуване на различни видове туризъм и спорт - планински преходи, културно-опознавателен туризъм, посещения на необлагородени пещери, скално катерене, преходи с велосипеди и още много други.
  На територията на парка има няколко туристически маршрута, с различна продължителност и натоварване. Един от най-добрите начини да се докоснете до невероятната природа на балкана е Врачанската екопътека. Началото й е от Враца в посока към село Згориград. Самият вход към екопътеката е след селото, в местността Лагера, за да се ориентирате по-лесно попитайте някой от местните хора, можете да споменете, че сте се запътили към водопад "Боров камък". Движейките се по екопътеката ще преминавате от двете страни на река, около която са изградени дървени мостове, стълби и конструкции, които на моменти ще предизвикат самообладанието ви. Крайната цел обаче със сигурност си заслужава – величествения водопад "Боров камък" разплисква водите си от 63 метра височина. Не пропускайте да се изкъпете в него, според древно предание, който се изкъпе във водопад ще се радва на вечна младост. През юли и август обаче, водопадът почти пресъхва.
  Друг маршрути водят до някои от символите на Враца – пещера "Леденика", хижа "Пършевица", връх Околчица и др. За любителите на колоезденето също е помислено, специално за тях са разработени три маршрута.
  На територията на Врачански Балкан се намилат множество китни селца, които пазят традиците живи. Ако останете повече време в района, със сигурност ще посетите Згориград, Паволче, Лютиброд, Елисейна, Челопек и др. В селата има и къщи за гости, където да отседнете в прекрасни домашни условия, а домакините ще ви нагостят с местни специалитети. Задължително е да опитате лютика – подобно на салата ястие от чушки, домати и подправки. На колкото и места в региона да опитате лютика, бъдете сигурни, че я приготвят по различен начин, като във всяко селце местните хора са прибавили към рецептата по нещо от себе си, за да се получи този уникален вкус. Сред специалитетите на региона е и пълнено пиле със сърми.
  В единия край на село Челопек (по пътя от Лютиброд) можете да видите и 230-годишният летен дъб. Дървото, което е природна забележителност, се извисява на 14 метра височина, оградено е и около него има място за отдих, където да се любувате на невероятната гледка, която се открива към тази част на Врачанския Балкан. Ако сте в селото задължително е да посетите и къщата-музей на баба Илийца, да...тази от разказа на Иван Вазов.
  Врачанският Балкан пази още много интересни места, които си заслужава да бъдат посетени. Ако имате нужда от водач или информация какво можете да посетите в района, е най-добре да се обърнете към природозащитен център "Натура" – това е информационният център на парка, помещава се в старата Ески джамия. Намира се в центъра на Враца на ул. "Поп Сава Катрафилов" №27-29 (ако кажете на Червения площад, местните хора ще ви ориентират по-лесно).
  В природозащитния център има забавни интерактивни модули, чрез които децата могат да научат повече за биоразнообразието на парка. На специално табло можете да разгледате маршрутите в парка и с помощта на някой от специалистите в центъра да си изберете по кой да тръгнете.
  Работно време на центъра е: от 1 ноември до 31 март паркът работи от 9 до 17 ч., като събота и неделя са почивни дни; от 1 април до 31 октомври, работното време е от понеделник до неделя от 9 до 17 ч. Ако имате въпроси можете да се обадите на (+359)92 66 03 18. Хората в центъра са изключително мили и ще отговорят на всичките ви въпроси. Ако се обадите предварително и искате водач, екипът на центъра ще ви осигури такъв.